
Upute za pripremu izlaganja kod javne obrane doktorskog rada

1. Općenito

Svrha obrane doktorskog rada je:
· omogućiti Povjerenstvu za obranu doktorskog rada uvjeriti se kako je istraživanje koje je osnova doktorskog rada samostalan i izvorni rad pristupnika;
· pružiti mogućnost pristupniku priliku javno obraniti doktorski rad;
· omogućiti Povjerentsvu za obranu doktorskog rada procijeniti znanje pristupnika u području istraživanja.

Povjerentvo za prihvaćanje teme doktorskog rada ne procjenjuje samo doktorski rad, već i sposobnost pristupnika kako ju brani te kako povezuje sadržaj doktorskog rada s postojećim spoznajama u području istraživanja.
	Predviđeno vrijeme trajanja prezentacije je 45 minuta (okvirno 45 stranica). 

2. Naslovnica prezentacije

Naslovnica prezentacije treba sadržavati:
· ime i prezime, akademski naziv i stupanj studenta sveučilišnog poslijediplomskog studija
· naziv Sveučilišta i Fakulteta;
· potpuni naslov doktorskog rada;
· mjesto i datum;
· opis svrhe izrade prezentacije (npr. Obrana doktorskog rada).

3. Unutarnja struktura prezentacije

Prezentacija bi u načelu trebala sadržavati sljedeće stavke:
· naslovnicu;
· sažetak (kratki opis doktorskog rada);
· sadržaj;
· pregled prema poglavljima;
· popis najvažnije literature. 

U dogovoru s mentorom student treba provjeriti raspored i zastupljenost pojedinih poglavlja te je li potrebno dodatno uvesti i istaknuti određena poglavlja. 

Stranice prezentacije trebaju biti obrojčane. 

4. Izgled prezentacije

Smjernice i preporuke za izgled prezentacije su:
· ne opterećivati stranice velikim brojem podataka, već shvatiti prezentaciju kao pomoćno sredstvo pri izlaganju;
· ne više od tri tvrdnje po stranici;
· na stranicama naglasiti (npr. zadebljanima slovima) tekst koji se smatra bitnim za trenutnu tvrdnju, kako bi se izbjegla primjena pomagala poput laserskih pokazivača;
· koristiti grafikone kada je to moguće;
· izbjegavati tablice s velikim brojem redova i stupaca (preporuka je koristiti tablice s najviše tri reda i tri stupca);
· koristiti bijelu podlogu i boju slova koja omogućava visok kontrast s podlogom (npr. crna ili tamno plava);
· koristiti najmanju veličinu slova od 20 pt;
· ne koristiti više od dvije boje teksta na stranici.

